b'\n_START_ARTICLE_\nRSS (protokol)\n_START_SECTION_\nUporaba\n_START_PARAGRAPH_\nRSS se uporablja za nudenje enot, ki vsebujejo kratke opise spletnih vsebin skupaj s povezavo na celotno razli\xc4\x8dico. Te informacije se podajajo v obliki XML kot datoteka, ki jo imenujemo RSS-vir (angl. RSS feed), RSS-tok (angl. RSS stream), oziroma RSS-kanal (angl. RSS channel). Oran\xc5\xbeen pravokotnik z napisom XML () ali RSS se pogosto uporablja kot povezava na prej omenjeno datoteko._NEWLINE_V letih 2004 in 2005 se je uporaba RSS-ja raz\xc5\xa1irila med \xc5\xa1tevilne glavne \xc4\x8dasopisne hi\xc5\xa1e, vklju\xc4\x8dno z Reuters, Associated Press in slovensko RTV Slovenija, potem ko je bila mnogo let v uporabi pri spletnih dnevnikih, tehni\xc4\x8dnih publikacijah in drugih virih, ki se navadno hitreje odzovejo na tehnolo\xc5\xa1ke novosti. Prva spletna stran s splo\xc5\xa1nimi novicami, ki je za\xc4\x8dela z uporabo RSS-tehnologije, je bila Variety Junija 2002. Pod raznli\xc4\x8dnimi pogoji uporabe ponudniki sedaj nudijo drugim spletnim stranem mo\xc5\xbenost, da v svojo vsebino vgradijo njihov RSS-vir._NEWLINE_Tehnologija RSS se v splo\xc5\xa1nem uporablja v spletnih dnevni\xc5\xa1kih skupnostih za la\xc5\xbejo izmenjavo informacij o tem, kaj je novega oziroma kaj se nahaja na sosednjih dnevnikih. Skozi tehnologijo RSS se tam izmenjuje vse od besedila pa do vseh raznovrstnih multimedijskih virov (na primer: Podcasting (skovanka, ki se nana\xc5\xa1a na Applov iPod in prenos oz. izmenjavo glasbenih datotek), Broadcasting (slo: Oddajanje) in MP3-dnevnik)._NEWLINE_Program, ki ga imenujemo bralec virov (angl. feed reader) ali agregator, pomaga uporabniku poenostaviti dostop do \xc5\xa1tevilnih RSS-virov, tako da jim daje poenoten vmesnik ter samodejno prena\xc5\xa1a najnovej\xc5\xa1e vsebine izbranih RSS-virov. To je idealen nadomestek za pogosto obiskovanje najljub\xc5\xa1ih spletnih strani v lovu za novicami ali na primer obve\xc5\xa1\xc4\x8danje o le-teh preko elektronske po\xc5\xa1te. Dandanes obi\xc4\x8dajno dobimo RSS vire na ve\xc4\x8dini ve\xc4\x8djih spletnih strani, prav tako pa tudi na \xc5\xa1tevilnih manj\xc5\xa1ih._NEWLINE_Ti programi so navadno oblikovani kot dodatek spletnemu brskalniku ali programu za elektronsko po\xc5\xa1to, obstajajo pa tudi samostojni programi. Tudi nekateri programi za druge namene imajo sedaj vgrajeno podporo za branje RSS virov._NEWLINE_Spletne razli\xc4\x8dice bralcev virov ne potrebujejo pri uporabniku nobenega name\xc5\xa1\xc4\x8danja in so direktno uporabne vsem, ki imajo dostop do svetovnega spleta. Primer spletnega bralca virov RSS je stran sloRSS, zelo li\xc4\x8dno pa si je mo\xc5\xbeno urediti tudi Googlovo osebno stran._NEWLINE_Nekateri agregatorji omogo\xc4\x8dajo tudi zdru\xc5\xbeevanje razli\xc4\x8dnih virov RSS, tako da je z njimi mogo\xc4\x8de posamezne vire RSS o razli\xc4\x8dnih \xc5\xa1portih iz razli\xc4\x8dnih spletnih strani zdru\xc5\xbeiti v en sam vir RSS o \xc5\xa1portu.\n_START_SECTION_\nNekompatibilnosti\n_START_PARAGRAPH_\nIme RSS se nana\xc5\xa1a na oblike v \xc5\xa1tevilnih razli\xc4\x8dicah, za katere nekateri pravijo, da so nekompatibilne. Drugi spet se s to trditvijo ne strinjajo, kar argumentirajo s tem, da je osnovna struktura RSS pa\xc4\x8d XML in tako je kompatibilnost enostavno dose\xc4\x8di z uporabo standarda XSLT (gre za standard ki se ga uporablja pri XML bazah podatkov za samodejno prevajanje med posameznimi izbranimi nabori oznak), ki naj bi ga agregator vsekakor uporabil za prikaz vira RSS uporabniku. Razvijalci razli\xc4\x8dnih agregatorjev pa so zapletli situacijo z implementacijo podpore za razli\xc4\x8dne izvedbe RSS._NEWLINE_Dodatne nekompatibilnosti so se pojavile, ko so ponudniki virov RSS za\xc4\x8deli vstavljati kodo HTML kodo v opise enot RSS. Nekateri izmed teh so dodani kot odseki CDATA, nekateri pa kot PCDATA z oznakami HTML. Razli\xc4\x8dni viri RSS tudi pogosto uporabljajo razli\xc4\x8dne oblike za ozna\xc4\x8devanje \xc4\x8dasa in datuma enot RSS. \xc5\xa0tevilni avtorji virov RSS so si raztegnili standarde tudi do te mere, da so vanj vklju\xc4\x8devali posebne mo\xc5\xbenosti, ki jih podpira le omejeno \xc5\xa1tevilo agregatorjev. Tako velja omeniti, da taki viri pogosto niti ne ustrezajo standardom pravilno oblikovanega XML, kaj \xc5\xa1ele uradnega standarda RSS._NEWLINE_Zaradi vseh teh nekompatibilnosti je bil narejen sestrski standard Atom, vendar nekateri menijo da dodatek \xc5\xa1e enega novega standarda stvari kve\xc4\x8djemu \xc5\xa1e bolj zaplete.'